Document ID: 32011R0828

REGULAMENTUL DE PUNERE ÎN APLICARE (UE) NR. 828/2011 AL COMISIEI
din 17 august 2011
de suspendare a introducerii în Uniune a exemplarelor din anumite specii ale faunei și florei sălbatice
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 19 alineatul (1),
după consultarea Grupului de analiză științifică,
întrucât:
(1)
La articolul 4 alineatul (6) din Regulamentul (CE) nr. 338/97 se prevede posibilitatea impunerii de restricții de către Comisie în privința introducerii în Uniune a anumitor specii, în conformitate cu condițiile prevăzute la literele (a)-(d) de la articolul respectiv. De asemenea, măsuri de implementare a acestor restricții au fost stabilite în Regulamentul (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (2).
(2)
În Regulamentul (UE) nr. 997/2010 al Comisiei din 5 noiembrie 2010 de suspendare a introducerii în Comunitate a exemplarelor din anumite specii ale faunei și florei sălbatice (3), a fost stabilită o listă cu speciile pentru care introducerea în Uniune se suspendă.
(3)
Pe baza unor informații recente, Grupul de analiză științifică a ajuns la concluzia că starea de conservare a speciei Sagittarius serpentarius, care figurează în lista din anexa B la Regulamentul (CE) nr. 338/97, va fi serios periclitată în cazul în care nu se suspendă introducerea acesteia în Uniune din Tanzania. Introducerea speciei Sagittarius serpentarius din Tanzania trebuie, așadar, suspendată.
(4)
Grupul de analiză științifică a concluzionat, de asemenea, pe baza celor mai recente informații disponibile, că suspendarea introducerii în Uniune a următoarelor specii nu mai este necesară:
-
Lynx lynx (trofee de vânătoare) din Azerbaidjan;
-
Hexaprotodon liberiensis din Guineea;
-
Moschus anhuiensis, Moschus berezovskii, Moschus chrysogaster, Moschus fuscus și Moschus moschiferus din China;
-
Uromastyx aegyptia din Egipt;
-
Chamaeleo ellioti din Burundi;
-
Chamaeleo pfefferi din Camerun;
-
Varanus exanthematicus (exemplare de crescătorie cu lungimea totală de cel mult 35 cm), Varanus niloticus (exemplare de crescătorie cu lungimea totală de cel mult 35 cm) și Kinixys belliana (exemplare de crescătorie cu diametrul carapacei de cel mult 5 cm) din Benin;
-
Varanus niloticus din Burundi și Mozambic;
-
Varanus salvator din China, India și Singapore;
-
Python reticulatus din India și Singapore;
-
Aldabrachelys gigantea din Seychelles;
-
Geochelone elegans din Pakistan;
-
Geochelone platynota din Myanmar;
-
Indotestudo elongata din Bangladesh, China și India.
(5)
Au fost consultate toate țările de origine ale speciilor care fac obiectul unor noi restricții privind introducerea în Uniune în temeiul prezentului regulament.
(6)
Numele speciilor Pachypodium sofiense și Euphorbia suzannae-marnierae au fost adaptate în funcție de cele mai recente referințe oficiale CITES. De asemenea, au fost corectate erorile tehnice întâlnite în cazul phylum MOLLUSCA.
(7)
Prin urmare, lista speciilor a căror introducere în Uniune se suspendă trebuie modificată, iar Regulamentul (UE) nr. 997/2010 trebuie înlocuit, din motive de claritate.
(8)
Măsurile prevăzute de prezentul regulament sunt conforme cu avizul Comitetului pentru comerțul cu specii ale florei și faunei sălbatice,
ADOPTĂ PREZENTUL REGULAMENT:
Articolul 1
Sub rezerva dispozițiilor de la articolul 71 din Regulamentul (CE) nr. 865/2006, introducerea în Uniune a exemplarelor din speciile faunei și florei sălbatice enumerate în anexa la prezentul regulament se suspendă.
Articolul 2
Regulamentul (UE) nr. 997/2010 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 august 2011.

Labels: 3
20